འོ་འདིར་འཚོགས་སྐལ་ལྡན་གྱི་སློབ་མ་རྣམས་ལ་འཆི་མེད་ཚེ་ཡི་དབང་བསྐུར་བ་ལ་དང་པོ་ལོ་རྒྱུས་ཀྱི་རིམ་པ་ནི༔ ཨེ་མ་ཧོ༔ མཁྱེན་དང་བརྩེ་བའི་མངའ་བདག་པདྨ་འབྱུང༔ གདུལ་བྱའི་འགྲོ་བ་རིས་མེད་སྐྱོབས་མཛད་པའི༔ ཚེ་དཔག་མེད་མགོན་རྣམ་པར་རྒྱལ་མ་དང༔ གཙུག་ཏོར་འཁོར་ལོ་སྒྲོལ་དཀར་ཡིད་བཞིན་ནོར༔ཚེ་དབང་མཆོག་སྩོལ་ངག་དབང་ལྷ་མོ་ལ༔ གསོལ་བཏབ་བྱིན་རླབས་ཐུགས་ཀྱི་དབང་མཆོག་ནི༔ གཅིག་ཏུ་བསྡུས་པའི་མན་ངག་ཡིད་ བཞིན་ནོར༔ ཨོ་རྒྱན་ཚེ་དཔག་མེད་མགོན་ཡབ་ཡུམ་གྱི༔ ཕྱི་ནང་གསང་བའི་ སྒྲུབ་ཐབས་མང་མཆིས་ཀྱང༔ ཚེ་སྒྲུབ་རྡོ་རྗེའི་རྒྱ་མདུད་འདི་ཉིད་ནི༔ དབུ་ཚལ་གསེར་གྱི་ལྷ་ཁང་རིན་ཆེན་ཁྲིར༔ པདྨ་འབྱུང་ནགས་གངས་ཅན་ཞི་བ་འཚོ༔ བཻ་རོ་བཱི་མ་ཆོས་རྒྱལ་ཆེན་པོ་དང༔ གནུབས་བན་ནམ་སྙིང་འབྲོག་མི་ལོ་ཙཱ་སོགས༔ འདུས་པ་རྒྱ་མཚོའི་ཚོགས་ལ་དབང་སྐུར་ཚེ༔ བྱིན་རླབས་ལུང་བསྟན་ བདུད་སྡེའི་བསྟན་པ་བསྣུབས༔ བསྟན་འཛིན་རྣམས་ཀྱི་སྐུ་ཚེ་བསྐལ་བརྒྱ་རུ༔ བརྟན་པའི་ཞལ་མཆིད་བཟང་པོའི་གདམས་ངག་གནང༔ རྗེ་འབངས་རང་རང་བསྒྲུབ་པའི་དམ་བཅའ་བཟུང༔ ཚེ་ཡི་དངོས་གྲུབ་ཐོབ་ཅིང་ཞལ་གཟིགས་ནས༔ འཆི་མེད་ཚེ་ལྷ་རྒྱལ་བ་རིགས་ལྔ་དང༔ ལྷ་མོ་སྒོ་མ་མགྱོགས་མ་རྣམ་བཞི་སོགས༔ རང་རང་སྙིང་དབུས་ཐིམ་ནས་མི་འཇིགས་སྲོག༔ རྟག་བརྟན་བགྲེས་རྒུད་བྲལ་བའི་ལང་ཚོ་མངའ༔ འཆི་མེད་མཆོག་སྒྲུབ་རྩལ་གྱི་སྒྲུབ་ཐབས་འདི༔ མཚོ་རྒྱལ་ཡི་གེར་བཏབ་ནས་གཏེར་དུ་སྦས༔ མ་འོངས་སྙིག་མའི་ཡང་མཐར་ཐུག་པའི་ཚེ༔ ཡེ་ཤེས་མཚོ་རྒྱལ་སྒྲུབ་པའི་གྲོགས་མཛད་པ༔ ཆོས་རྒྱལ་ཚངས་པའི་ཐུགས་ཀྱི་ཟེའུ་འབྲུ་ཡི༔ ནམ་མཁའི་སྙིང་པོའི་ལྷག་བསམ་ རྣམ་དག་གིས༔ བསྟན་འགྲོར་དོན་ཆེན་བསྒྲུབ་ཕྱིར་ཚེ་དབང་འདི༔ མཚོ་རྒྱལ་ཐུགས་ལ་ཤར་བ་ཇི་བཞིན་དུ༔ ཁྱེད་རང་སློབ་མ་རྣམས་ལ་སྩལ་བར་བྱ༔  སྐུ་བུམ་པཧྲཱི༔ བདེ་ཆེན་བུམ་པ་གཞལ་ཡས་ཁང༔ ནང་ན་མགོན་པོ་ཚེ་མཐའ་ཡས༔ སྐལ་ལྡན་བུ་ལ་དབང་བསྐུར་བས༔ བུམ་པ་སྐུ་ཡི་དབང་ཐོབ་ཤོག༔ རྩ་སྔགས་དང༔ ཀཱ་ཡ་ཨ་བྷི་ཥིཉྩ་ཨོཾ༔ ཞེས་བརྗོད་པས་སྐུ་བུམ་པའི་དབང་ཐོབ་ལུས་རྡོ་རྗེའི་རྒྱུད་སྨིན༔ སྤྲུལ་སྐུའི་གོ་འཕང་གི་སྐལ་བ་རྒྱུད་ལ་བཞག་གོ༔ གསུང་བྷནྡྷ༔ ཨཱཿ མཚན་ལྡན་དུམ་གཅིག་ཀ་པཱ་ལ༔ འཆི་མེད་སྲོག་བསྒྲུབ་ཚེ་བཅུད་འཁྱིལ༔ སྐལ་ལྡན་བུ་ལ་དབང་བསྐུར་བས༔ པདྨ་གསུང་གི་དབང་ཐོབ་ཤོག༔ རྩ་སྔགས་དང༔ ཝཱཀྐ་ཨ་བྷི་ཥིཉྩ་ཨཱཿ དེ་ནས་མཚན་ལྡན་ཀ་པཱ་ལས་དབང་བསྐུར་བས༔ གསུང་གསང་བའི་དབང་ཐོབ༔ ངག་རྡོ་རྗེའི་གསུང་གི་རོལ་བར་བྱིན་གྱིས་བརླབས༔ ལོངས་སྤྱོད་རྫོགས་སྐུའི་གོ་འཕང་ གི་སྐལ་བ་རྒྱུད་ལ་བཞག་གོ༔ ཐུགས་ཚེ་རིལ༔ ཧཱུྃ༔མི་འགྱུར་གཡུང་དྲུང་ཚེ་ཡི་ལྷ༔ དམ་རྫས་ཚེ་ཡི་རིལ་བུ་འདི༔ སྐལ་ལྡན་བུ་ལ་སྦྱིན་པ་ཡིས༔ འགྱུར་མེད་སྲོག་གི་དབང་ཐོབ་ཤོག༔ རྩ་སྔགས་དང༔ ཙིཏྟ་ཨ་བྷི་ཥིཉྩ་ཧཱུྃ༔ དེ་ཡང་ཐུགས་ཚེ་རིལ་གྱིས་དབང་བསྐུར་བས་སྲོག་མི་འགྱུར་བ་ཐུགས་ཤེས་རབ་ཡེ་ཤེས་ཀྱི་དབང་ཐོབ༔ ཡིད་རྡོ་རྗེ་ཐུགས་ཀྱི་རོལ་བར་བྱིན་གྱིས་བརླབས༔ ཆོས་སྐུའི་གོ་འཕང་གི་སྐལ་བ་རྒྱུད་ལ་བཞག་གོ༔ ཚེ་མདའ་ཐོགས་ལ༔ ཧྲཱི༔ འབྱུང་ལྔ་དབང་སྡུད་ཚེ་ཡི་ལྷ༔ མདའ་མོ་སྒྲོ་ལྡན་ཚིགས་དྲུག་ལ༔ སྣ་ཚོགས་དར་སྣ་ལྔ་ཡིས་བརྒྱན༔ ཆེ་གེ་མོའི་སྤྱི་བོར་བཞག་པ་ཡི༔ འགྱུར་མེད་སྲོག་གི་ཀ་བ་བརྟན༔ སྐྱེ་འཆི་མེད་པའི་དབང་ཐོབ་ཤོག༔ ཨོཾ་ན་མོ་བྷ་ག་ཝ་ཏེ་ཨ་པ་རི་མི་ཏ་ཨ་ཡུརྫྙཱ་ན་སུ་བི་ནིཥྩི་ཏ་ཏེ་ཛྭོ་རཱ་ཛཱ་ཡ༔ ཏ་ཐཱ་ག་ཏཱ་ཡ༔ ཨརྷ་ཏེ་སམྱཀྶཾ་བུདྡྷཱ་ཡ༔ ཏདྱ་ཐཱ༔ ཨོཾ་པུཎྱེ་པུཎྱེ་མ་ཧཱ་པུཎྱེ༔ ཨ་པ་རི་མི་ཏ་པུཎྱེ༔ ཨ་པ་རི་མི་ཏ་པུཎྱ་ཛྙཱ་ན་སམྦྷཱ་རོ་པ་ཙི་ཏེ༔ ཨོཾ་སརྦ་སཾ་སྐ་ར་པ་རི་ཤུདྡྷ་དྷརྨཱ་ག་ག་ན་ས་མུངྒ་ཏེ་སྭ་བྷ་ཝ་བི་ཤུདྡྷེ་མ་ཧཱ་ན་ཡ་པ་རི་ཝཱ་རེ་སྭཱ་ཧཱ༔ སླར་ཡང་འབྱུང་ལྔ་དབང་དུ་བསྡུས་པའི་ཁམས་ལྔ་གསོས་ཕུང་ལྔ་གནས་སུ་དག༔ སྐུ་ལྔའི་དབང་ཐོབ༔ རིགས་ལྔའི་གོ་འཕང་གི་སྐལ་བ་ཐོབ་པར་བསམ་ལ༔ སྐབས་སུ་ཚེ་འགུགས་བྱ༔ རྒྱས་གདབ་ནི༔ཧྲཱི༔ ཚེ་ཡི་ལྷ་ཚོགས་ཐམས་ཅད་ཀྱི༔ གནས་གསུམ་ཨོཾ་ཨཱཿཧཱུྃ་གསུམ་འཕྲོས༔ སྐལ་ལྡན་སློབ་མའི་རྒྱུད་ལ་ཞུགས༔ལུས་ལ་སྐུ་ཡིས་རྒྱས་གདབ་བོ༔ ངག་ལ་གསུང་གིས་རྒྱས་གདབ་བོ༔ སེམས་ལ་ཐུགས་ཀྱིས་རྒྱས་གདབ་བོ༔ སྐུ་གསུང་ཐུགས་ ཡོན་ཕྲིན་ལས་ཀྱི༔ ཕྱག་རྒྱ་བདུན་གྱིས་རྒྱས་གདབ་བོ༔ ཨོཾ་ན་མོ་བྷ་ག་ཝ་ཏེ་ཨ་པ་རི་མི་ཏ་ཨ་ཡུརྫྙཱ་ན་སུ་བི་ནིཥྩི་ཏ་ཏེ་ཛྭོ་རཱ་ཛཱ་ཡ༔ ཏ་ཐཱ་ག་ཏཱ་ཡ༔ ཨརྷ་ཏེ་སམྱཀྶཾ་བུདྡྷཱ་ཡ༔ ཏདྱ་ཐཱ༔ ཨོཾ་པུཎྱེ་པུཎྱེ་མ་ཧཱ་པུཎྱེ༔ ཨ་པ་རི་མི་ཏ་པུཎྱེ༔ ཨ་པ་རི་མི་ཏ་པུཎྱ་ཛྙཱ་ན་སམྦྷཱ་རོ་པ་ཙི་ཏེ༔ ཨོཾ་སརྦ་སཾ་སྐ་ར་པ་རི་ཤུདྡྷ་དྷརྨཱ་ག་ག་ན་ས་མུངྒ་ཏེ་སྭ་བྷ་ཝ་བི་ཤུདྡྷེ་མ་ཧཱ་ན་ཡ་པ་རི་ཝཱ་རེ་སྭཱ་ཧཱ༔ ཤིས་བརྗོད་བསྔོ་སྤྱི་ལྟར་བྱ༔ ཞེས་ཚེ་སྒྲུབ་རྡོ་རྗེའི་རྒྱ་མདུད་འདི༔ དབུས་རུ་ཞྭ་ཡི་ལྷ་ཁང་ནས༔ གྲོགས་མཆོག་ལྔ་ལ་སྨོན་ལམ་ཐེབས༔ མ་འོངས་
བསྟན་པའི་ཆེད་དོན་དུ༔ བྲག་དམར་བྱ་ཁྱུང་ཚལ་དུ་སྦས༔ གཏེར་སྲུང་ཤ་ཟན་དམར་མོར་བཅོལ༔ དུས་བྱུང་བསྐལ་བའི་འབྱུང་འགྱུར་ལ༔ མི་བསྲུན་གདུག་པའི་ཁ་དར་ཚེ༔ སྟེང་འོག་བར་གསུམ་གདོན་གྱིས་གཟིར༔
བསྟན་དང་བསྟན་འཛིན་སྐུ་ལ་བདོ༔ འཕྲལ་རྐྱེན་དུས་མིན་འཆི་བ་མང༔ སེམས་ཅན་མི་བདེའི་ཟུག་ངུ་འབྱུང༔ དུས་བཞིའི་འབྱུང་རྒུད་གསོ་བའི་ཕྱིར༔ ལམ་ཟབ་སྲོག་གི་རྒྱ་མདུད་བསྟན༔ ཆོས་བདག་བུ་དང་འཕྲད་པར་ཤོག༔ བཀའ་སྔགས་ཀྱི་བདག་མོས་སྲུངས༔ ས་མ་ཡ༔ རྒྱ་རྒྱ་རྒྱ༔ ཟབ་རྒྱ༔ གསང་རྒྱ༔ སྦས་རྒྱ༔ གཉན་རྒྱ༔    ཞེས་པ་འདི་འང་ལས་སྨོན་རྟེན་འབྲེལ་འཛོམས་པའི་གཏན་གྲོགས་བཱི་མ་མ་ཏི་དང་དབང་ཆེན་ཧྱ་གྷྲྀའི་བྱིན་རླབས་རྒྱུད་ལ་འཕོས་པའི་མཁྱེན་བརྩེ་ལྷའི་ཉི་མ་རིག་འཛིན་ཉི་མ་དང་། འོད་ཟེར་ཚེ་རིང་གསུམ་གྱིས་ནན་ཆེར་ཞུས་ཤིང་ཡང་ཡང་ནན་དུ་བསྐུལ་བ་དང་། སྐྱེ་དམན་བུ་མོ་རང་གི་ཡང་བསྟན་འཛིན་གྱི་སྐུ་ཚེ་བསྲིང་ཞིང་སེམས་ཅན་ལ་བདེ་སྐྱིལ་སྤེལ་ཆེད་དུ་ལྷག་བསམ་ཀྱི་སེམས་ཁུར་ཐེབས་
ནས་ལྷ་ལྕམ་ནམ་མཁའི་བུ་མོའི་སྤྲུལ་བསྒྱུར་གཟི་ལྷ་ཆོས་སྒྲོན་གྱིས་དགོངས་བརྡ་ཟབ་མོ་དུ་སུ་བབ་ནས་བྲིས་
པས། ཡི་གེ་པ་ནི་ཀ་པཱ་ལས་མིང་འཛིན་གྱིས་བགྱིས་སོ།། དགེའོ།། དགེའོ།། དགེའོ།། སརྦ་མངྒ་ལཾ།